ปีทองของ 'ไพบูลย์ นลินทรางกูร'
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

....เจียรนัย อุตะมะ
ปีนี้เป็นปีทองของ “ไพบูลย์ นลินทรางกูร” ประธานเจ้าหน้าที่บริหาร บล.ทิสโก้ และประธานกรรมการสภาธุรกิจตลาดทุนไทย เพราะนอกจาก บล.ทิสโก้ ที่เขาเป็นผู้บริหารสูงสุดจะได้รับรางวัลบริษัทหลักทรัพย์ในประเทศยอดเยี่ยมประจำปีนี้จากนิตยสารเอเชียมันนี่แล้ว สภาธุรกิจตลาดทุนไทยยังได้เข้าร่วมเป็นสมาชิกคณะกรรมการร่วมภาครัฐเอกชน (กกร.) เป็นองค์กรที่ 4 จากที่มีองค์กรเอกชนอยู่ใน กกร.แล้ว 3 แห่งคือ สภาอุตสาหกรรมแห่งประเทศไทย สภาหอการค้าแห่งประเทศไทย และสมาคมธนาคารไทย
นั่นย่อมหมายถึงว่าบทบาทของตลาดทุนภายใต้การบริหารงานของเขาจะมีอิทธิพลสูงสุด ที่มีสิทธิมีเสียงในการออกความเห็นระดับประเทศด้วย
เท่ากับว่าตอนนี้เขาเป็นเอกชนที่มีอิทธิพลสูงสุดด้านตลาดทุนที่ดำรงตำแหน่งใน 5 องค์กร โดยนอกจาก 3 องค์กรข้างต้นแล้ว ยังเป็นนายกสมาคมนักวิเคราะห์หลักทรัพย์และกรรมการตลาดหลักทรัพย์แห่งประเทศไทยอีกด้วย
“ไพบูลย์” รับตำแหน่งประธานสภาธุรกิจตลาดทุนไทยเมื่อวันที่ 30 ส.ค. 2553 มีวาระสองปี จนถึงวันที่ 29 ส.ค. 2555
เขาเคยแถลงวิสัยทัศน์ว่า จะผนึกกำลังทุกสมาคมในตลาดทุนให้เป็นฟันเฟืองสำคัญสำหรับการเติบโตของตลาดทุนไทย เพื่อเป็นแรงขับเคลื่อนเศรษฐกิจของประเทศ พร้อมปรับแผนเชิงรุกเพิ่มบทบาทสภาธุรกิจตลาดทุนไทยให้เป็นที่ยอมรับในฐานะองค์กรสำคัญในภาคเศรษฐกิจ
“อาจจะเป็นเรื่องยากที่จะทำ แต่ก็ต้องลองดู เพราะที่ผ่านมารัฐจะรับฟังจากภาคธุรกิจเป็นส่วนใหญ่ เช่น สภาหอการค้า สภาอุตสาหกรรมแห่งประเทศไทย แต่ในภาคส่วนของตลาดทุนยังไม่มีการรวมตัวกันชัดเจน ซึ่งจากนี้ไปสมาคมต้องผนึกกำลังกับสภาธุรกิจตลาดทุนไทยมากขึ้น เพราะจะช่วยเป็นกระบอกเสียงในนามตลาดทุนที่หนักแน่นมากขึ้น”
วันนี้ “ไพบูลย์” ได้ไปถึงจุดหมายนั้นแล้ว
สำหรับบทบาทนายกสมาคมนักวิเคราะห์ของเขาจะครบวาระสองปีในปีนี้ ซึ่งต้องติดตามดูว่าจะมีการต่ออายุหรือไม่ ในฐานะนายกสมาคมนักวิเคราะห์ คือ 
ทั้งนี้ ผลงานที่ปรากฏต่อสาธารณชนของสมาคมนี้คือจัดงานมหกรรมนักวิเคราะห์ร่วมกับตลาดหลักทรัพย์แห่งประเทศไทยในงาน SET in The City ที่คุ้นเคยกันทุกปี และมีการสำรวจความเห็นนักวิเคราะห์ในตลาดเพื่อหาค่ากลางของเป้าหมายดัชนีหุ้นที่ควรจะเป็นเพื่อสะท้อนทิศทางตลาด
“ไพบูลย์” ได้รับการแต่งตั้งเป็นกรรมการผู้จัดการ บล.ไทยพาณิชย์ เมื่อเดือน ต.ค. 2549 และเป็นประธานเจ้าหน้าที่บริหาร บล.ทิสโก้ เมื่อต้นปี 2552 ที่ผ่านมา ภายหลังบริษัทจัดโครงสร้างใหม่ยุบตำแหน่งกรรมการผู้จัดการและเปลี่ยนเป็นตำแหน่งประธานเจ้าหน้าที่บริหาร
สำหรับงานในหน้าที่ผู้นำสูงสุดของ บล.ทิสโก้ ที่เพิ่งได้รับมอบหมายเมื่อต้นปี 2552 เขาวาง บล.แห่งนี้ให้เน้นบริการลูกค้าบุคคลที่มีรายได้ระดับบนที่มีโอกาสเพิ่มขึ้นจากการที่จะมีการเลิกค้ำประกันเงินฝากธนาคาร และสถาบันทั้งในและนอกประเทศ โดยปัจจุบันส่วนแบ่งการตลาดลูกค้าสถาบันในประเทศของ บล.แห่งนี้ติดอันดับ 1 ใน 3 อันดับแรก นอกจากนั้นยังมีแผนเพิ่มลูกค้าต่างประเทศให้มากขึ้น
บล.ทิสโก้เพิ่งได้หัวหน้าทีมวิจัยคนใหม่ “Derek Bloomfiell” เข้ามารับตำแหน่งนี้เมื่อเดือน ก.ค. 2553 ที่เชี่ยวชาญด้านการบริหารกองทุนระดับโลก โดยเคยเป็นผู้จัดการกองทุนสิงคโปร์มาก่อน ดังนั้นเชื่อว่าจะสามารถทำให้บทวิจัยของ บล.ทิสโก้ได้รับการยอมรับระดับโลกมากขึ้น
“ตอนนี้สถาบันในประเทศได้มาตรฐานอยู่แล้ว เพราะมีพันธมิตรคือดอยช์แบงก์คอยช่วยเหลือ แต่จากนี้ไปจะเข้าถึงข้อมูลระดับโลกได้และพัฒนาให้รวดเร็วขึ้น และบทวิจัยของเราจะต้องครอบคลุมหุ้นต่างประเทศด้วยในสองแนวทางคือ ครอบคลุมเองและมีดอยช์แบงก์คอยช่วยเหลือ”
เขาตั้งเป้าหมายว่า จะต้องได้สถาบันต่างประเทศชั้นนำของโลกมาเป็นลูกค้าให้ได้จากปัจจุบันเข้าถึงลูกค้าได้ระดับ 2 และ 3 สำหรับลูกค้าชั้นนำนั้นได้ไม่ทั้งหมด และต้องเป็นลูกค้าที่ซื้อขายกันประจำด้วย
ปัจจุบันรายได้ค้าหลักทรัพย์ของ บล.ทิสโก้ 50% มาจากลูกค้าบุคคล 28%สถาบันในประเทศและ 22% ลูกค้าสถาบันต่างประเทศ โดยมีส่วนแบ่งการตลาดประมาณ 3% อยู่ในอันดับ 1015 ของบรรดาโบรกเกอร์ทั้งหมด 34 แห่ง ซึ่งถ้าสามารถเข้าถึงลูกค้าชั้นนำระดับโลกได้คาดว่าจะขึ้นอันดับ 1 ใน 10 อันดับแรกได้
“ไพบูลย์”เริ่มงานบล.แห่งนี้มาตั้งแต่ปี 2534 เขาเป็นกุญแจแห่งความสำเร็จและเป็นจุดขายของ บล.ทิสโก้ มาตลอด โดยได้สร้างชื่อเสียงให้บริษัทเป็นที่ยอมรับของนักลงทุน ทั้งในและนอกประเทศนับตั้งแต่ปี 2546 ที่ บล.ทิสโก้ ได้รับรางวัลบทวิเคราะห์ดีเด่นของตลาดหลักทรัพย์แห่งประเทศไทย จากนั้นได้รางวัล 3 ปีซ้อนให้เป็นโบรกเกอร์ชั้นเยี่ยมในประเทศ จากผลสำรวจความคิดเห็นของนักลงทุนสถาบันมากกว่า 1,600 ราย ที่ใช้บริการโบรกเกอร์ทั่วภูมิภาคเอเชียของนิตยสารเอเชียมันนี่
ความสำเร็จดังกล่าวเกิดจากฝีมือของเขาล้วนๆ เนื่องจากนับตั้งแต่ปี 25462548 นั้น “ไพบูลย์” อยู่ในตำแหน่งผู้อำนวยการอาวุโสฝ่ายวิจัยและบริการซื้อขายหลักทรัพย์ ที่เป็นกุญแจสำคัญในการติดต่อนักลงทุนเหล่านั้นโดยตรง จนถึงทุกวันนี้เขายังนำ บล.ทิสโก้และบริษัทจดทะเบียนไปนำเสนอข้อมูลต่อนักลงทุนต่างประเทศอย่างสม่ำเสมอ
“จุดขายของทิสโก้คือ งานวิจัยที่ทำมาอย่างต่อเนื่องและสม่ำเสมอ แม้กระทั่งเกิดวิกฤตการณ์เศรษฐกิจ จนต้องปล่อยให้ค่าเงินบาทลอยตัวปี 2540 บล.แห่งนี้ไม่เคยลดจำนวนคนเลย ทั้งนี้เพราะเชื่อว่าบทวิจัยที่ดีจะนำไปสู่การให้บริการที่ดีต่อลูกค้า”
“ไพบูลย์” ได้สะท้อนผลงานวิจัยที่ดีไว้ว่า ต้องช่วยในการตัดสินใจของนักลงทุนได้ดีทุกกลุ่ม ครอบคลุมกลยุทธ์การลงทุนในตลาดทุน ตราสารหนี้ อนุพันธ์ และทองคำ ส่วนการลงทุนในหุ้นก็ต้องสามารถสะท้อนในทุกกลุ่มธุรกิจและหมวดอุตสาหกรรมได้
นอกจากนั้น ปัจจัยสำคัญอย่างยิ่งสำหรับนักวิเคราะห์ปัจจุบันคือ สามารถทำงานวิจัยได้ไปพร้อมๆ กับเดินทางพบปะและสานสัมพันธ์กับนักลงทุน/บริษัทจดทะเบียนในเวลาเดียวกันด้วย จนปัจจุบันเรียกได้ว่ากลายเป็นนโยบายหลักของทิสโก้ไปแล้ว
“ไพบูลย์” เริ่มงานแรกที่นี่ปี 2534 หลังเรียนจบปริญญาตรีด้านบริหารธุรกิจ (การเงิน) ที่มหาวิทยาลัยอินเดียนา ที่บลูมมิงตัน รัฐอินเดียนา สหรัฐอเมริกา ทำหน้าที่เป็นเจ้าหน้าที่วิเคราะห์อยู่ได้ 2 ปี ด้วยความที่ยังหนุ่มและชอบท้าทายจึงออกไปเป็นนักวิเคราะห์อาวุโสที่ดับบลิวไอคาร์อยู่ได้ 2 ปี ย้ายไปเป็นนักวิเคราะห์สายการลงทุนอาวุโส บล.ไอเอ็นจี แบริ่ง
“ตอนนั้นหุ้นขึ้นฟองสบู่ ผมเป็นมนุษย์ทองคำ คนในสมัยนั้นมีน้อย โดยเฉพาะคนที่เก่งภาษาต่างประเทศ ผมจึงได้รับโอกาสเข้าไปทำงานวิเคราะห์การลงทุนในต่างประเทศ”
จากนั้นปี 2539 ได้กลับมาเป็นผู้อำนวยการสำนักวิจัย บล.ทิสโก้ ก่อนที่จะได้รับการโปรโมตให้พ่วงสายธุรกิจนายหน้าซื้อขายหลักทรัพย์อีกตำแหน่งหนึ่ง ซึ่งเพราะการควบสองหน้าที่นี้แท้ๆ ที่มีส่วนให้งานทั้งสองสายของ บล.แห่งนี้ได้รับการยอมรับจากวงการทั้งในและต่างประเทศ จนกระทั่งได้รับการโปรโมตเป็นรองกรรมการผู้จัดการและกรรมการผู้จัดการในที่สุด พร้อมพ่วงตำแหน่งอุปนายกสมาคมวิเคราะห์หลักทรัพย์อีกด้วย
จนกระทั่งก้าวเข้าสู่ตำแหน่งสำคัญระดับประเทศดังที่เขียนไว้ข้างต้น
“สิ่งที่ทำให้ผมก้าวขึ้นมาสู่จุดสูงสุดนี้เป็นเพราะผมเป็นคนไม่หยุดนิ่ง ชอบติดตามการเปลี่ยนแปลงในทุกเรื่อง รวมถึงความต้องการของลูกค้าและพร้อมที่จะผลักดันให้ความต้องการนั้นเป็นจริง สิ่งที่ผมคำนึงตลอดเวลา คือเราต้องโตไปกับลูกค้าจนกลายเป็นกลยุทธ์ในการทำงานของผม นอกจากให้ความสำคัญกับงานวิจัยที่ดีเป็นหลัก”
เขาเชื่อว่าตำแหน่งนี้เป็นจุดเริ่มต้นของความสำเร็จ เมื่อก่อนผมเป็นเพียงหัวหน้าแผนก แต่เมื่อเป็นผู้บริหาร วิธีการ ขั้นตอนในการทำงานมีความแตกต่างออกไปจากเดิมที่ต้อง ทำกันในนามบริษัท ถือว่าต้องเริ่มเรียนรู้และหากลยุทธ์ในการทำงานแบบเฉพาะตัวใหม่ ซึ่งไม่ใช่เรื่องง่าย ขณะเดียวกันนับว่าเป็นเรื่องที่ท้าทายในการทำงาน
ด้วยภารกิจที่รุมเร้าหลายบทบาทและวัยที่เพิ่งขึ้นทำให้ตอนนี้ “ไพบูลย์” หันมาดูแลสุขภาพมากขึ้นรับประทานอาหารสุขภาพ ออกกำลังกาย ด้วยการวิ่งทั้งบนลู่ในโปโลคลับและวิ่งจ๊อกกิ้งนอกบ้าน
นอกจากนั้นวันเสาร์อาทิตย์ยังเป็นคุณพ่อแสนดีนำพาลูกเล่นกีฬา ทั้งว่ายน้ำและเทนนิส ขณะที่ตัวเองต้องฝึกตีกอล์ฟไว้ไปกับลูกค้า